**Damon Harris** (født **Otis Robert Harris jr.** 17. juli 1950 i Baltimore i Maryland, død 18. februar 2013 samme sted) var en soul- og rhythm-and-blues-sanger fra USA. Han er mest kjent som medlem av vokalgruppa The Temptations fra 1971 til 1975.

I tenåra var Harris en stor fan av The Temptations, særlig falsettsangeren Eddie Kendricks. Sammen med noen venner starta han ei kopigruppe med navnet *The Young Tempts*. Da de i 1966 lyktes å få gi ut en singel med to Temptations-låter («I've Been Good to You» og «Too Busy Thinking About My Baby»), førte det til at plateselskapet Motown gikk til sak. Plata blei trukket tilbake og like etter gitt ut igjen med gruppenavnet *The Young Vandals*. De gav ut et par plater til, før Harris valgte å konsentrere seg om skolegangen.

I 1971 forlot Eddie Kendricks The Temptations. Han blei erstatta av Ricky Owens, som imidlertid viste seg å være et dårlig valg. Harris stilte da opp til prøvesang, og blei tross tvil (mest på grunn av alderen; han var rundt ti år yngre enn de andre) godtatt. Han skifta da navn fra Otis til Damon for å unngå forveksling med gruppas leder, Otis Williams.

Sammen med The Temptations spilte Harris inn blant annet «Superstar (Remember How You Got Where You Are)» (1971), «Take a Look Around» (1972), «Papa Was a Rollin' Stone», «Masterpiece» (1973), «Plastic Man» (1973) og «Love Woke Me Up This Morning» (1975). Han fikk sparken i 1975 etter ymse uoverensstemmelser med de øvrige medlemmene.

Harris reetablerte nå *The Young Vandals* under navnet *Impact*. De hadde et par mindre hits, men blei etter et par år oppløst. Harris gav så ut noen singler og et album aleine, før han igjen vendte tilbake til studiene. På 1990-tallet begynte han å opptre igjen, tidvis under navnet *The Temptations Review Starring Damon Harris*. Richard Street, som også hadde sunget med The Temptations, deltok til tider i dette prosjektet.

47 år gammel fikk Harris påvist prostatakreft, men fortsatte sitt arbeide etter behandling. Han arbeidde etter dette mye med å øke bevisstheten rundt denne sjukdommen og oppretta en egen stiftelse med dette som formål. Harris døde 18. februar 2013 som følge av kreftsykdommen, i en alder av 62 år.

Referanser
----------

1. 1 2   Find a Grave, Find a Grave 105489657, besøkt 9. oktober 2017[Hentet fra Wikidata]
2. ↑   *Montreux Jazz Festival Database*, Wikidata Q99181182
3. ↑   *Montreux Jazz Festival Database*, Montreux Jazz Festival konsert ID 1545, Wikidata Q99181182
4. ↑  «"Damon" Harris, a former Temptations member, dies», pressemelding fra Associated Press, publisert på nettstedet *Legacy.com*, besøkt 29. juni 2017. Arkivert fra en annen versjon på Wayback Machine 26. februar 2013; besøkt 29. juni 2017.

Kilder
------

* Omtale i Harris M. Lentz III: *Obituaries in the Performing Arts 2013*, McFarland 2014, ISBN 9780786476657, side 156.

Eksterne lenker
---------------

* Offisielt nettsted Rediger på Wikidata
* (en) Damon Harris på Internet Movie Database Rediger på Wikidata
* (en) Damon Harris på Discogs Rediger på Wikidata

* (en) Damon Harris på MusicBrainz Rediger på Wikidata

* (en) Damon Harris på Songkick Rediger på Wikidata

  


|  |  |
| --- | --- |
| Oppslagsverk/autoritetsdata | Encyclopædia Britannica **·** VIAF **·** LCCN **·** ISNI **·** MusicBrainz **·** Discogs
 |